**Ogres Centrālās bibliotēkas vēstījums nākamajām paaudzēm**

**Ieskats bibliotēkas vēsturē**

Ogres Centrālā bibliotēka ir dibināta 1928.gadā, kad Ogre ieguva pilsētas statusu.

Skolotājs Teodors Spuriņš uz Kultūras fonda domes dāvinājuma pamata izveidoja pilsētas bibliotēku ar 1500 sējumu lielu fondu. Tā kā šajā laikā Ogrē darbojās dažādas biedrības, kurām ir savas bibliotēkas, loģisks risinājums bija to apvienošana. Tā rezultātā bibliotēkas fonds palielinājās līdz 2139 sējumiem. Pirmā Ogres pilsētas bibliotēkas atrašanās vieta bija Rīgas ielā 13.

No 1948.gada 21.decembra līdz 1949.gada 31.martam Ogres pilsētas bibliotēku vadīja Gunārs Cilinskis.

Laika gaitā dažādu iemeslu dēļ bibliotēkas Ogrē ir gan apvienojušās, gan atdalījušās.

1949.gada 31.maijā Ogres pilsētas un apriņķa bibliotēkas tika apvienotas vienā – Ogres apriņķa bibliotēkā, bet, likvidējot apriņķus, 1950.gadā Ogres pilsētā sāka darboties Ogres rajona bibliotēka. Ar 1979.gadu rajona bibliotēka tika pārdēvēta par Ogres rajona centrālo bibliotēku. Rajona pakļautībā Ogres rajona centrālā bibliotēka atradās līdz 1992.gada maijam, kad to pārņēma Ogres pilsēta. Kopš tā brīža bibliotēkas nosaukums ir Ogres Centrālā bibliotēka.

1997.gadā sākas bibliotekāro darba procesu automatizācija. Strādāt ar jaunajām informācijas tehnoloģijām un elektroniskajiem resursiem mācījās paši bibliotekāri un apmācīja arī bibliotēkas lietotājus. Bibliotēkas lietotāju apmācība nepārtraukti turpinās.

2001.gada 8.oktobris Ogres Centrālajai bibliotēkai bija liela svētku diena. Tika atklātas jaunās bibliotēkas telpas Brīvības ielā 35.

Nepieciešamība pēc jaunām telpām bibliotēkai bija jau sen. Bibliotēkas nodaļu atrašanās dažādās ēkās apgrūtināja gan bibliotekāru, gan apmeklētāju darbu. Sakarā ar bērnudārza “Buratino” likvidēšanu 1999.gadā un pateicoties Ogres pilsētas Domes un Ogres rajona padomes finansiālajam atbalstam, tika veikta bērnudārza ēkas pielāgošana bibliotēkas vajadzībām. Uz jauno mājvietu jau 2000.gada pavasarī pārcēlās Ogres Centrālās bibliotēkas Komplektēšanas un apstrādes nodaļa, pēc tam administrācija un Bērnu literatūras nodaļa. Līdz ar bibliotēkas atklāšanu 2001.gada 8.oktobrī, darbu ēkā Brīvības ielā 35 uzsāka arī Pieaugušo literatūras nodaļas lasītava un abonements.

2019.gada vasarā Ogres Centrālā bibliotēka pakāpeniski sāka atbrīvot telpas Brīvības ielā 35, lai varētu sākt tās demontāžu un sagatavotu būvlaukumu jaunās bibliotēkas ēkas celtniecībai.

2019.gada 5.augustā Ogres Centrālā bibliotēka sāka apkalpot lasītājus pagaidu telpās Zvaigžņu ielā 4. Tā kā pagaidu telpas ir pārāk mazas, bibliotēkas krātuves tika izvietotas Ogres Mūzikas skolā Brīvības ielā 50, kur atvēlēta 30 m2 platība, un Dziednīcas ēkā Meža prospektā 9 ar platību 80 m2.

Ogres Centrālās bibliotēkas ēkas Brīvības ielā 35, kas tika nodota ekspluatācijā 1967.gada sākumā kā Ogres 4. PMK bērnudārzs “Buratino”, demontāža sākās 2019.gada 29.oktobrī.

Kopš 1949.gada aprīļa Ogres Centrālo bibliotēku vadījuši 12 direktori:

* Maiga Mežmale, no 1949.gada 5.aprīļa līdz 1949.gada 31.maijam un no 1965.gada 24.maija līdz 1966.gada 24.jūlijam;
* Jautrīte Java, no 1949.gada 31.maija līdz 1965.gada 24.maijam;
* Maija Dūzele (Zītare), no 1966.gada 24.jūlija līdz 1968.gada 27.maijam;
* Aina Kunga, no 1968.gada 27.maija līdz 1972.gada 25.septembrim;
* Māra Druviete, no 1972.gada 4.oktobra līdz 1973.gada 18.jūlijam;
* Irēna Beļēviča, no 1973.gada 1.septembra līdz 1974.gada 7.janvārim;
* Ruta Meija, no 1974.gada 7.janvāra līdz 1976.gada 1.decembrim;
* Rūta Odziņa, no 1976.gada 1.decembra līdz 1981.gada 15.janvārim;
* Aija Pulkstene, no 1981.gada 1.februāra līdz 1985.gada 2.septembrim;
* Dainis Magone, no 1985.gada 1.oktobra līdz 1994.gada 12.novembrim;
* Ligita Zadvinska, no 1994.gada 12.novembra līdz 1996.gada 24.septembrim;
* Maruta Jēkabsone, no 1996.gada 24.septembra līdz 2016.gada 23.janvārim;
* Jautrīte Mežjāne Ogres Centrālo bibliotēku vada kopš 2016.gada 25.janvāra.

Katrs no Ogres Centrālās bibliotēkas direktoriem paveicis kaut ko būtisku un nozīmīgu.

Laikā, kad bibliotēku vadīja Aija Pulkstene, tika izveidota rajona centralizētā bibliotēku sistēma, kas pastāvēja no 1979. līdz 1991.gadam.

Daiņa Magones nopelns bija rajona bibliotekāru saliedēšana vienotā un draudzīgā kolektīvā. Viņš aizsāka arī Ogres Centrālās bibliotēkas vēstures dokumentēšanu.

Laiks, kad Ogres Centrālo bibliotēku vadīja Ligita Zadvinska, sakrīt ar jaunu laiku sākumu Latvijas valsts vēsturē. Strauji un mērķtiecīgi tika uzsāktas pārmaiņas bibliotēkā, tapa pirmie veiksmīgie projekti.

Kad Ogres Centrālo bibliotēku vadīja Maruta Jēkabsone, bibliotēku ikdienas darbā ienāca jaunās tehnoloģijas un darbību uzsāka Latvijā vēl nebijis bibliotēku pakalpojums un lasītāju apkalpošanas veids – bibliobuss. Nozīmīgi ir arī tas, ka laikā, kad bibliotēku vadīja Maruta Jēkabsone, Ogres Centrālā bibliotēka ieguva savu ēku.

Laikā, kopš bibliotēku vada Jautrīte Mežjāne, tika aktualizēts jautājums par jaunas bibliotēkas ēkas nepieciešamību, kas šobrīd tiek mērķtiecīgi īstenots.

**Lasītāju domas par Ogres Centrālo bibliotēku:**

“Vieta, kur ir mierīga atmosfēra un laipnas bibliotekāres.”

“Es jūtos bibliotēkā gaidīts!”

“Bibliotēka ir kļuvusi ne tikai par grāmatu krātuvi, bet piedāvā arī daudzveidīgus pakalpojumus informācijas iegūšanai un iespēju iemācīties lietot datoru un citus rīkus, ar kuru palīdzību iespējams iegūt informāciju.”

“Bibliotēkā ir ļoti augsta apkalpošanas kultūra, pozitīva un cieņas pilna attieksme pret klientu. Rūpes par klientu.”

“Gandrīz vienmēr no bibliotēkas izeju smaidot. Paldies!”

“Bibliotēkai ir laba atrašanās vieta pilsētā un ērta piekļuve.”

“Ir patīkami apmeklēt bibliotēku!”

“Man Ogres Centrālajā bibliotēkā visvairāk patīk atmosfēra, apkalpošanas kvalitāte, pieejamais grāmatu klāsts un pasākumi.”

“Ļoti patīk bibliotekāru attieksme pret klientiem un apkalpošanas kvalitāte. Ļoti laipni, atsaucīgi un zinoši darbinieki.”

**Ogres Centrālās bibliotēkas darbinieki saka:**

“Ogres Centrālā bibliotēka ir mana pirmā darba vieta. Šeit es iemācījos un vēl joprojām mācos, kā saprasties ar cilvēkiem, kā rast jaunas idejas. Šeit es krāju savas zināšanas un mēģinu sniegt zināšanas apkārtējiem.

Nākotnē Ogres Centrālā bibliotēka būs vēl pieejamāka un atvērtāka cilvēkiem, jo bez cilvēkiem pazūd bibliotēkas nozīme. Bibliotēkā strādās cilvēki ar vēl vairāk radošām idejām, lai katrs apmeklētājs var atrast ko tādu, kas viņam interesē un liek šeit atgriezties.”

“Ogres Centrālā bibliotēka man ir Gaismas pils un droša sala bangojošā realitātes jūrā. Šeit esmu nostrādājusi 10 gadus, atklājusi savu spēju atrast kopīgu valodu ar bērniem, prieku, sniedzot jaunas zināšanas skolēniem, un radošu, izaicinājumiem bagātu sirdsdarbu brīnišķīgā kolektīvā.

Nākotnē bibliotēku redzu kā modernu, inovatīvu ideju un tehnoloģiju kaltuvi, kurā tiks godāts arī rakstītais vārds, kas ir nemainīga vērtība cauri gadsimtiem.”

“Bibliotēka man saistās ar bērnu čalām, viņu zinātkārajām acīm, daudziem jautājumiem - "kāpēc?", izlasītajām grāmatām, ko nav iespējams saskaitīt 55 gadu gaitā, kopš lasu un 43 gadu laikā, kopš strādāju šajā bibliotēkā. Nākotnē bibliotēku saskatu piepildītu ar jaunu cilvēku un bērnu čalām, kuri aktīvi darbojas ar jaunajām tehnoloģijām, tomēr grāmatas tajā ieņem galveno vietu, kā tas ir bijis līdz šim.”

“Par darbu bibliotēkā var teikt - "Izvēlies dzīvē nodarboties ar to, kas patīk, un tev nekad mūžā nebūs jāstrādā." /Konfūcijs/.

Domāju, visa bibliotēkas zinošā,  inteliģentā un radošā komanda savu darbu uztver kā hobiju un sirdslietu, vietu, kur smelties enerģiju, komunicēt ar lasītājiem, iegūt jaunas zināšanas un realizēt savas idejas. Ar cerību raugos, ka bibliotekāra profesijas vērtība nākotnē tikai celsies un tiks vairāk novērtēta arī sabiedrībā.

Nākotnē bibliotēku redzu kā veselas kopienas centru, uz kuru aktīvi nāk, mācās un darbojas bērni un jaunieši, sabiedrība iegūst kvalitatīvu un daudzveidīgu literatūru un aktīvi socializējas pasākumos. Jaunuzceltās bibliotēkas vide un tās komanda noteikti jauniešu vidū veicinās arvien vairāk informāciju iegūt literatūras krājumos uz vietas, nevis digitāli un attālināti.”

“Visvairāk mūs ietekmē un mums nozīmē cilvēki, kuri ir mums līdzās. Liela daļa no tiem ir mūsu darba kolēģi. Man tie ir darbabiedri Ogres Centrālajā bibliotēkā. Visi tik dažādi, bet man nenovērtējami nozīmīgi. Paldies viņiem par to!

Visu mūžu esmu centusies iemācīties nepieķerties lietām un vietām, bet saistībā ar Ogres Centrālo bibliotēku tas man nav izdevies. Ar siltām jūtām atceros katru no ēkām, kas bijušas Ogres Centrālās bibliotēkas mājvieta un mana darbavieta.

Tagad ar prieku un lepnumu vēroju kā top bibliotēkas jaunā ēka, kas būs nevis standarta būvniecības veidojums, bet vērtīgs un skaists formas un satura konfluences pierādījums nākotnei.”

“Ogres Centrālajā bibliotēkā strādāju jau vairāk kā 20 gadus. Tā ir Ogres pilsētas un mana Gaismas pils. Tagad, 2020.gadā, pils atkal augšāmceļas. Būs jauna, moderni aprīkota bibliotēka, pilna ar grāmatām un cilvēkiem. Saules mūžu Ogres Centrālajai bibliotēkai!”

“Ogres Centrālā bibliotēka – mana kādreizējā "sapņu" bibliotēka, kur es vēlējos strādāt, pārceļoties dzīvot no Rīgas uz Ogri. Ļoti patīk patreizējais pagaidu namiņš – mazs, omulīgs, sirsnīgs.

Nākotnē - moderna ēka, acij tīkama, kaut darbam – ļoti neparedzama, bet Ogres iedzīvotājiem un darbiniekiem – ļoti ilgi gaidīta un sen pelnīta.”

“Ogres Centrālā bibliotēka –

sirsnīgi un darbīgi kolēģi, kas ģenerē jaunas idejas;

darbs, kuru daru ar prieku;

gandarījums par padarīto;

apmierināti un pateicīgi klienti.

Jaunas telpas – jaunas iespējas.

Jaunā bibliotēka – socializēšanās un informācijas vieta ar pievienoto vērtību, biedrošanās centrs, sabiedrisko aktivitāšu vieta...

Ogres Gaismas pils – vieta, kur lasīt, kur satikties ar citiem un sarunāties, kur radīt jaunas idejas.”

“Ogres Centrālā bibliotēka ir mana darbavieta. Tās ir manas otrās mājas, kur katru dienu satiekos ar saviem kolēģiem, manu otro ģimeni. Vieta, kur satieku grāmatu mīlošus lasītājus. Vieta, kur saņemu labus vārdus, atbalstu un sirds mīlestību.

Nākotnē Ogres Centrālo bibliotēku redzu kā Gaismas pili – skaistu, iecienītu un apmeklētu, kura pastāvēs vēl daudzās paaudzēs.”

“Ogres Centrālo bibliotēku veido ne tikai telpas, sistēmas, grāmatas un tehnoloģijas. Man Ogres Centrālā bibliotēka vienmēr būs vieta, ko veido cilvēki – gan darbinieki, gan lasītāji. Tieši viņi piešķir bibliotēkai dvēseli, tieši viņi veido tiltu, kas ietiecas tālu Ogres pilsētas vēsturē un ar plašu loku ievedīs mūs nākotnē. Man Ogres Centrālā bibliotēka vienmēr būs vieta, kur mīt cilvēcība, sirsnība un atsaucība pret līdzcilvēkiem.”

“Mana Gaismas pils, kur katra mana darba diena iesākas ar kādu jaunu stāstu par Ogri, novadu, cilvēkiem. Vieta, kur ar savu darbu jūtos vajadzīga.

Imants Ziedonis ir teicis “Bibliotēka man liekas vislaimīgākā vieta cilvēku dzīvē.”

Novēlu, lai tāda tā kļūst arī ogrēniešiem!”

“Ogres Centrālā bibliotēka jau vairāk kā piecpadsmit gadus ir mana darba vieta. Bibliotēka – tās ir profesionālas, jaukas un saprotošas kolēģes, kuras prot piemeklēt katram bibliotēkas apmeklētājam savu zelta atslēdziņu, kura atver tieši to grāmatu, pēc kuras alkst lasītāja dvēsele.

Pašlaik mēs atrodamies pagaidu telpās, šaurībā, bet sirdi un prātu priecē aina, kas paveras pa lasītavas logiem – mūsu jaunās bibliotēkas ēkas būvlaukums, kurā celtniecības darbi rit ļoti sparīgi. Ar katru dienu bibliotēkas ēka slejas augstāk un augstāk. Ļoti ātri pienāks tas laiks, kad jaunuzceltā bibliotēka vērs durvis lasītājiem.

Īstenosies bibliotēkas lietotāju un bibliotekāru ilgus gadus lolotais sapnis. Jaunā bibliotēka būs vieta, kas ietvers visu pasauli, jo grāmatu lapaspuses glabā informāciju par cilvēces pagātni, tagadni un nākotni. Ogrēnieši un Ogres viesi ar prieku nāks uz bibliotēku un jutīsies gaidīti un laimīgi.”

Bibliotēka ir vietējās sabiedrības mūžizglītības, informācijas un socializēšanās centrs. Īpaši bibliotēkas lomu vietējās sabiedrības dzīvē mēs izjūtam šobrīd – 2020.gada pavasarī, kad kopš marta vidus Ogres Centrālā bibliotēka bija slēgta un bibliotēkas pakalpojumi lietotājiem nebija pieejami sakarā ar valdības lēmumu par ārkārtas situācijas izsludināšanu valstī, reaģējot uz koronavīrusa COVID-19 izplatīšanos Eiropā un Latvijā.

Bibliotēka ir Ogres pilsētas, novada un reģiona iedzīvotāju “Gaismas pils”.

Mēs esam vajadzīgi šodien, būsim vajadzīgi rīt un mūsu darbs šodien tiks novērtēts nākotnē.

Ogres Centrālās bibliotēkas lietotājiem, ogrēniešiem un bibliotēkas un pilsētas viesiem vēlam mācīties, būt radošiem, izciliem un elastīgiem, izmantot tehnoloģiju plašās iespējas un bibliotēkas piedāvātos pakalpojumus savā, valsts un sabiedrības kopumā attīstībā un labklājības veicināšanā.

Lai Ogres Centrālā bibliotēka mūžam ir Gaismas pils Ogres pilsētas sirdī – Brīvības ielā 35!

Ogrē, 2020.gada 15.maijā

Ogres Centrālās bibliotēkas kolektīva vārdā,

Direktore Jautrīte Mežjāne